Názov:

**12**

**(Jedna na druhú)**

**Hádka na tri doby**

**Tímové cvičenie:** (4 - 5 študenti);

**Dĺžka filmu**: 1,5 - 2 min.;

**Žáner:** dialóg v trojtaktovej štruktúre - hádka v zrýchlenom procese;

**Lokácia:** interiér , exteriér školy, realizácia s prítomnosťou pedagóga

**Zvuk**: kontaktný z replík postáv, autentické ruchy (prípadne aj hudba);

**Hodnotenie:** tvorivosť a kreativita, záujem študenta zvládnuť problémy pri nakrúcaní, využitie poznatkov z prednášok predmetu. Schopnosť študenta riešiť filmovú os, kamerovú os v rôznych uhloch na filmovú os v dialógu postav, otočených tvárou k sebe, vedľa seba (súbežne), od seba a za sebou, schopnosť vytvárať vnútornú záberovú komunikáciu, pracovať s opakujúcimi sa zábermi na postavy v dialógu, inzerty, rakurzy, práca s veľkosťami záberov a zmena predkamerovej reality na víziu filmového priestoru;

**Zámer:** poslucháč potvrdzuje schopnosť zvládať základný tvorivý postup pri vzniku audiovizuálneho diela po tvorivej a technickej stránke od primárneho zachytenie predkamerovej reality, cez finálne dielo strihané v strihovom softvéri so zvukom, až po export filmu do jeho finálnej podoby. Overenie si vedomostí poslucháča realizovať filmový dialóg s dramatickým podtónom (hádka dvoch postáv) v trojtaktovej štruktúre (úvod, jadro, záver) ako expozíciu, konfrontáciu a rozuzlenie s 2 bodmi obratu, a to s akcentom na schopnosť záberovej rozmanitosti v súlade s obsahom vlastného scenára a replík dialógu.

Študent nakrúti krátky film, ktorý bude obsahovať maximálne 20 záberov. Postprodukciu (strih obrazu a zvuku) uskutoční študent ihneď po nakrúcaní na svojom PC či notebooku v rámci cvičenia.

Zábery budú statické, ale aj s pohybom z ruky, a to pri statických polohách postáv a pri pohybe postáv na scéne. Zámerom pohybu je realizovanie plynulej obrazovej zmeny polohy postáv v kamere. Kamera v trojbodovom obsahu (v troch sekvenciách-obrazoch) preukazuje znalosť vedieť adekvátne rozlíšiť veľkosťami záberov a uhlami snímania dialógu obsahové prejavy 2 postáv.

Vo filme budú vystriedané všetky veľkosti záberov ako je veľký celok, polocelok, americký plán, polodetail, detail a veľký detail. **Pozor na nástrihy rovnakých veľkostí záberov**

**a strihov po kamerovej (záberovej) osi! Na seba strihané zábery by mali byť čo najviac rozdielne vo veľkosti, s prihliadnutím na uhol voči predošlej kamerovej (záberovej) osi tak,, aby kontinuita záberových väzieb bola korektná a výpovedná. Pri strihu nepoužívať prelínačky!**

Vo filme budú uplatnené základné kompozičné princípy ako je komponovanie do tretín obrazu, umiestňovanie čiary horizontu do zlatého rezu, kompozícia detailu s očami v hornej tretine, brada bude mať v detaile dostatok priestoru zospodu, postava v celku nebude kráčať po spodnej časti záberu, pozor na „vyrastajúce“ vertikály z hlavy postavy. Pozor na vertikalitu záberov – vyrovnanie.

Študent/ka umiestni v niektorých záberoch výrazné popredie, tak, aby vznikla uzavretá kompozícia.

Pozor pri strihu, nezabudnite si spraviť zálohu materiálu na separátne dátové úložisko.

**Príbeh:** Vo filme  replikách dvoch postáv pri hádke - jedna postava vyčíta druhej, jedna postava je v opozitnom postavení k druhej, jedna postava vo zvade hromží na druhú – vznikne film **12** v dialógom postavení postáv v zjednodušenej zrýchlenej trojtaktovej štruktúre:

1. Úvod (expozícia) - postava 1 čaká na postavu 2 (pozerá sa na hodinky, netrpezlivo si poklepkáva nohou, hrá sa s mobilom, obzerá sa, oblizuje sa, škrabe sa za ušami... Postava 2 prichádza. Usmievajú sa na seba.
2. Bod zlomu č. 1 – postava 1 alebo 2 prichádza s novou informáciou – vznik konfliktu. (napríklad otvorí list so zlou informáciou, prinesie1 lístok do kina, má roztrhané nohavice, nevhodné oblečenie (možno žiarli)...
3. Konfrontácia – postavy sa pohnú kráčajú vedľa seba, vadia sa, nadávajú jedna na druhú, občas sa zastavia. Stoja oproti sebe, zase sa v emócii pohnú a kráčajú vedľa seba...
4. Bod zlomu č. 2 - – postava 1 alebo 2 prichádza s informáciou úplne inou – zmena postoja – z pohybu postáv je statika - najprv stoja oproti sebe, potom k sebe chrbtom, nakoniec stoja (sedia) v jednom smere - oba profily sú napr. pravoľavé (postava stojí (sedí) pred postavou chrbtom k nej).
5. Rozuzlenie – postavy nájdu dôvod na zmierenie, otočia sa k sebe a...

**Základný pocit: dramatická situácia s konfrontačným tónom a pozitívnym záverom.**

Študent/ka sa bude venovať čo najväčšej uveriteľnosti filmu.

K tomu, aby bolo možné film zrealizovať, je potrebné si spraviť dopredu pred nakrúcaním náčrt **rozzáberovania – bodový vizuálny scenár (storyboard)**. To znamená prípravu jednotlivých záberov a ich obsahu v písomnej podobe. Bez tohto sa nedá nakrúcať takýto film.

Kamera nebude pracovať v automatickom režime.

Film bude obstaraný úvodnými a záverečnými titulkami.

**Úvodné titulky:**

Názov školy

Názov prednášky

Meno tvorcu - autora

Názov filmu

**Záverečné titulky:**

Autor filmu

Mená účinkujúcich

Pedagogické vedenie

Mená pomocníkov a štábu

Názov školy a rok výroby

Film bude uložený v zložke predmetu, prípadne na spoločnej stránke youtube. Súbor bude označený priezviskom študenta/ky.